Forslag til RÅDETS FORORDNING om ændring af Rådets forordning (EF) nr. 772/1999, senest ændret ved forordning (EF) nr. 2652/1999, om indførelse af en endelig antidumping- og udligningstold på importen af opdrættede atlanterhavslaks med oprindelse i Norge

(forelagt af Kommissionen)

BEGRUNDELSE

1. Ved forordning (EF) nr. 772/1999, senest ændret ved forordning (EF) nr. 2652/1999, indførte Rådet en endelig antidumping- og udligningstold på importen af opdrættede atlanterhavslaks fra Norge, undtagen for laks, som eksporteres af en af de norske eksportører, hvis individuelle pristilsagn Kommissionen har godtaget ved afgørelse 97/634/EF, senest ændret ved forordning (EF) nr. 2592/1999. Disse selskaber er anført i bilaget til nævnte afgørelse.

2. Et af disse norske selskaber har imidlertid ikke overholdt betingelserne i tilsagnet om, at der skulle indgives en kvartalsrapport til Europa-Kommissionen inden for en fastsat frist om dets salg til Det Europæiske Fællesskab af den pågældende vare. Kommissionen har nu trukket godtagelsen af tilsagnet tilbage og foreslår, at Rådet indfører en endelig antidumping- og udligningstold over for dette selskab.

3. Desuden påstod fem norske selskaber, at de var "nye eksportører" i henhold til grundforordningen om antidumping, og afgav tilsagn. Kommission undersøgte sagen og fandt tilsagnene tilfredsstillende, hvorefter de blev godtaget. Derfor bør disse selskaber føjes til listen over selskaber, der er fritaget for at betale tolden, i forordning (EF) nr. 772/1999.

4. To andre norske selskaber, fra hvilke der var godtaget tilsagn, underrettede Kommissionen om, at de havde ændret navn, og anmodede om, at disse ændringer blev anført i listen over selskaber, der er fritaget for at betale tolden, i forordning (EF) nr. 772/1999. Disse anmodninger blev godtaget, og den pågældende liste bør derfor ændres i overensstemmelse hermed.

5. Kommissionen er endelig blevet underrettet om, at et andet selskab, fra hvilket der var godtaget tilsagn, har indstillet sine aktiviteter og er blevet likvideret. Dette selskab bør derfor slettes fra listen over selskaber, der er fritaget fra tolden, i forordning (EF) nr. 772/1999.

Forslag til RÅDETS FORORDNING om ændring af Rådets forordning (EF) nr. 772/1999, senest ændret ved forordning (EF) nr. 2652/1999, om indførelse af en endelig antidumping- og udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], senest ændret ved forordning (EF) nr. 905/98 [2] af 27. april 1998, særlig artikel 8, stk. 9, og artikel 9,

[1] EFT L 56 af 6.3.1996, s. 1.

[2] EFT L 128 af 30.4.1998, s. 18.

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab [3], særlig artikel 13, stk. 9, og artikel 15,

[3] EFT L 288 af 21.10.1997, s. 1.

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Den 31. august 1996 offentliggjorde Kommissionen to separate meddelelser i De Europæiske Fællesskabers Tidende om indledning af henholdsvis en antidumpingprocedure [4] og en antisubsidieprocedure [5] vedrørende importen af opdrættede atlanterhavslaks med oprindelse i Norge.

[4] EFT C 253 af 31.8.1996, s. 18.

[5] EFT C 253 af 31.8.1996, s. 20.

(2) Kommissionen indhentede og efterprøvede alle de oplysninger, som den anså for nødvendige med henblik på at træffe en endelig afgørelse. Det konstateredes på grundlag af denne undersøgelse, at der burde træffes endelige antidumping- og udligningsforanstaltninger for at afhjælpe de skadelige virkninger af dumping og subsidiering. Alle interesserede parter blev underrettet om resultaterne af undersøgelsen og fik mulighed for at fremsætte bemærkninger hertil.

(3) Den 26. september 1997 vedtog Kommissionen afgørelse 97/634/EF [6] om godtagelse af tilsagn i forbindelse med de to ovennævnte procedurer fra de eksportører, der var anført i bilaget til afgørelsen, og afsluttede undersøgelsen for disse eksportørers vedkommende.

[6] EFT L 267 af 30.9.1997, s. 81. Afgørelsen er senest ændret ved forordning (EF) nr. 2592/1999 (EFT L 315 af 9.12.1999, s. 17).

(4) Samme dag indførte Rådet ved forordning (EF) nr. 1890/97 [7] og 1891/97 [8] antidumping- og udligningstold på importen af opdrættede atlanterhavslaks med oprindelse i Norge. Importen af opdrættede atlanterhavslaks eksporteret af selskaber, fra hvilke der var godtaget tilsagn, var fritaget for denne told, jf. artikel 1, stk. 2, i forordningerne.

[7] EFT L 267 af 30.9.1997, s. 1.

[8] EFT L 267 af 30.9.1997, s. 19.

(5) I de ovennævnte forordninger angives de endelige resultater og konklusioner vedrørende alle aspekter af undersøgelserne. Da toldens form har været genstand for en fornyet undersøgelse, blev forordning (EF) nr. 1890/97 og 1891/97 erstattet af forordning (EF) nr. 772/1999 [9].

[9] EFT L 101 af 16.4.1999, s. 1. Forordningen er senest ændret ved forordning (EF) nr. 2652/1999 (EFT L 325 af 17.12.1999, s. 1).

B. FORPLIGTELSER FOR EKSPORTØRER, DER HAR AFGIVET TILSAGN

(6) I henhold til tilsagnene vil det blive anset for at være en misligholdelse af et tilsagn, hvis der ikke indgives en kvartalsrapport om alle salgstransaktioner til den første ikke-forretningsmæssigt forbundne kunde i Fællesskabet inden for en fastsat tidsfrist, undtagen i tilfælde af force majeure.

(7) I fjerde kvartal af 1999 undlod et norsk selskab, Fryseriet AS, at indgive en salgsrapport inden for den fastsatte frist, på trods af at der var sendt en påmindelse herom til selskabet 24 timer før fristens udløb. Selskabet fik efterfølgende lejlighed til at underrette Kommissionen om årsagerne til, at det var blevet forhindret i at indgive sin rapport inden for den fastsatte frist, men indgav ingen forklaring.

(8) Fryseriet AS modtog derefter skriftlige oplysninger om de vigtigste kendsgerninger og betragtninger, på grundlag af hvilke det påtænktes at anbefale indførelse af endelig told over for selskabet. Selskabet fik også lejlighed til at fremsætte bemærkninger og anmode om at blive hørt, men reagerede ikke herpå.

(9) I lyset af ovenstående blev der draget den konklusion, at der bør indføres en endelig antidumping- og udligningstold på importen af opdrættede atlanterhavslaks med oprindelse i Norge, der eksporteres af Fryseriet AS.

C. ENDELIG TOLD

(10) De undersøgelser, der førte til tilsagnene, afsluttedes med en endelig afgørelse om dumping og skade ved forordning (EF) nr. 1890/97 og en endelig afgørelse om subsidiering og skade ved forordning (EF) nr. 1891/97. Begge disse forordninger blev ophævet ved forordning (EF) nr. 772/1999, men de deri anførte kendsgerninger og betragtninger er fortsat gyldige (jf. betragtning 19 i forordning (EF) nr. 772/1999).

(11) I henhold til henholdsvis artikel 8, stk. 9, i forordning (EF) nr. 384/96 og artikel 13, stk. 9, i forordning (EF) nr. 2026/97 skal antidumpingtolden og udligningstolden fastlægges på grundlag af de oplysninger, der fremgik af den undersøgelse, der førte til tilsagnet.

(12) I denne forbindelse og under hensyntagen til betragtning 107 i forordning (EF) nr. 1890/97 og betragtning 149 i forordning (EF) nr. 1891/97 finder Kommissionen det hensigtsmæssigt, at den endelige antidumping- og udligningstold fastsættes på det niveau og i den form, der er indført ved forordning (EF) nr. 772/1999.

D. ÆNDRING AF BILAGET TIL FORORDNING (EF) Nr. 772/1999

(13) Bilaget til forordning (EF) nr. 772/1999, der fritager de deri anførte parter for antidumping- og udligningstolden, bør derfor ændres, så fritagelsen ophæves for Fryseriet AS.

(14) Desuden godtog Kommissionen ved afgørelse [10] tilsagn fra fem nye eksportører, Emborg Foods Norge AS, Helle Mat AS, Norsea Food AS, Salmon Company Fjord Norway AS og Stella Polaris AS, og meddelte endvidere, at navnene på to andre norske selskaber, fra hvilke der var godtaget tilsagn, var blevet ændret (fra Agnefest Seafood AS til Rosfjord Seafood AS og fra Norway Seafoods ASA til Frionor AS). Det blev også anført i afgørelsen, at et andet norsk selskab, Atlantic King Stranda A/S, havde indstillet sine aktiviteter, og at dets tilsagn ikke længere var nødvendigt.

[10] EFT L ...

(15) Bilaget til forordning (EF) nr. 772/1999 bør derfor ajourføres for også at tage hensyn til disse ændringer -

UDSTEDT FØLGENDE FORORDNING:

Artikel 1

Bilaget til forordning (EF) nr. 772/1999 erstattes af bilaget til denne forordning.

Artikel 2

1. (a) Der indføres en endelig udlignings- og antidumpingtold på importen af opdrættede (ikke vilde) atlanterhavslaks henhørende under KN-kode ex 0302 12 00 (Taric-kode: 0302 12 00*21, 0302 12 00*22, 0302 12 00*23 og 0302 12 00*29), ex 0303 22 00 (Taric-kode: 0303 22 00*21, 0303 22 00*22, 0303 22 00*23 og 0303 22 00*29), ex 0304 10 13 (Taric-kode: 0304 10 13*21 og 0304 10 13*29) og ex 0304 20 13 (Taric-kode: 0304 20 13*21 og 0304 20 13*29) med oprindelse i Norge og eksporteret af Fryseriet AS.

(b) Tolden finder ikke anvendelse på vilde atlanterhavslaks (Taric-kode: 0302 12 00*11, 0304 10 13*11, 0303 22 00*11 og 0304 20 13*11). I denne forordning forstås ved vilde laks fisk, som landingsmedlemsstaternes kompetente myndigheder ved hjælp af alle told- og transportdokumenter, der fremlægges af de berørte parter, finder godtgjort er fanget på havet.

2. (a) Udligningstolden fastsættes til 3,8% af nettoprisen, frit Fællesskabets grænse, ufortoldet.

(b) Antidumpingtolden, der finder anvendelse på nettoprisen, frit Fællesskabets grænse, ufortoldet, fastsættes til 0,32 EUR pr. kg af varens nettovægt. Hvis prisen frit Fællesskabets grænse inklusive udlignings- og antidumpingtold imidlertid er lavere end den i stk. 3 fastsatte relevante mindstepris, opkræves antidumpingtolden med forskellen mellem denne mindstepris og prisen frit Fællesskabets grænse, inklusive udligningstolden.

3. I forbindelse med stk. 2 finder følgende mindstepriser anvendelse pr. kg af varens nettovægt:

>TABLE POSITION>

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG Selskaber, fra hvilke der er godtaget tilsagn, og som er fritaget for at betale endelig antidumping- og udligningstold

>TABLE POSITION>